
România mileniului III este o societate în curs de dezvoltare care abia începe să cunoască şi să conştientizeze valorile şi principiile democratice. Construcţie raţională, democraţia modernă, este o democraţie participativă şi competitivă, ce are nevoie de cetăţeni educaţi care să o  susţină prin implicare şi participare în spaţiul public şi care să manifeste un comportament civic.

Comportamentul civic este “acel comportament particular al unui individ care se percepe ca un membru solidar şi responsabil al unei comunităţi în sânul căreia se manifestă şi îşi exprimă conştiinţa puterii de a acţiona pentru interesul general”. Acest comportament se fondează pe însuşirea drepturilor si libertăţilor fundamentale ale omului, pe valorile egalităţii în drepturi, justiţiei şi solidarităţii, ca şi pe valori morale ca respectul faţă de celălalt şi toleranţă. El nu este dat ci se dobândeşte printr-un efort permanent de informare, de formare a judecăţii şi spiritului critic, pentru care dezbaterea constituie o practică privilegiată. O caracteristică a comportamentului civic în zilele noastre este că acesta nu mai este strict legat de spaţiul naţional. El trebuie să aibă în vedere diferite niveluri: de la spaţiul local, la cel naţional, european şi chiar mondial.

Comportamentul civic nu acoperă întreaga problematica umanitară. El nu este realitatea exclusivă, dar se exersează în raporturile individului cu societatea atunci când trebuie să i se dea fundamente morale şi juridice, să stabilească şi să pună în practică drepturile şi libertatile omului,  normele morale şi legile, să le confere un sens, un proiect vizând binele comun. În sfera politicului, umanismul ia în mod necesar forma comportamentului civic. Aici se regăseşte omul în toată plenitudinea drepturilor sale, în libertatea sa mereu de a construi, în exerciţiul responsabilităţilor colective.  În acest sens, nevoii de educare a cetăţenilor îi răspunde şi şcoala românească prin disciplinele: “Educaţie Civică/Cultură Civică“, care se predau începând de la clasele primare.

O educaţie pentru democraţie eficientă  se derulează pe patru planuri fundamentale. Primul plan este cel al cunoştinţelor civice. Un set minimal de cunoştinţe civice este indispensabil oricărei persoane care participă eficient la viaţa civică. În programa de Educaţie Civică găsim particularizări pentru nivelul claselor a III ª şi a IV ª ale acestor cunoştinţe, care deşi sunt limitate şi particulare reprezintă doar un prim pas în ciclul materiilor şi anilor de studiu care tind să completeze cunoştinţele civice ale elevului. Cunoştinţele se întregesc în anii următori prin disciplina Cultură Civică la clasa a VII ª şi a VIII ª şi prin disciplinele opţionale la nivel liceal : „Educaţie pentru democraţie, Drepturile şi libertăţile fundamentale ale omului,  Explorarea  Dreptului Internaţional Umanitar, Educaţie juridică în şcoală,  Legislaţie în administraţie, Instituţiile Uniunii Europene, Contracte economice, etc.” al căror scop îl reprezintă educarea tinerilor pentru participarea la dezvoltarea politico-economico-socială, la aplicarea principiilor democratice, a egalităţii în faţa legii, a respectării legii şi evident prin materii înrudite şi abordări interdisciplinare. 
Cu toate că sunt importante, nu trebuie să absolutizăm rolul cunoştinţelor civice, acestea se învaţă ca produs „colateral” al activităţilor adecvate vârstei în care sunt implicaţi elevii sau grupurile de elevi (1). Pentru ca cetăţenii unei democraţii să se poată bucura de avantajele, privilegiile şi drepturile oferite de acest regim politic, ei trebuie să-şi asume o serie de responsabilităţi implicându-se pentru promovarea binelui comun şi participând constructiv la viaţa civică şi politică a comunităţii. În mod inevitabil, atunci când vorbim despre civism, cetăţean, drepturi si libertăţi comportament civic, despre competenţa politică, legislativă, sistem de guvernare,  nu putem vorbi decât în strânsă legătură cu implicarea morală.

Valorile pe care le cultivă civismul şi care iau forma concretă în comportamentul civic, sunt valori profund morale: responsabilitate, solidaritate, egalitate, demnitate,libertate,dreptate, respectul faţă de ceilalţi, respectul faţă de lege, instituţiile statului de drept, proprietate, etc. Pentru cetăţeanul obişnuit, neimplicat şi neparticipant activ la viaţa politică, responsabilitatea pentru acţiunile sale, pentru calitatea comportamentului său civic, este în primul rând una morală. Spre deosebire de omul politic, cetăţeanul de rând nu poate fi sancţionat de alegători, el este supus însă judecăţii morale a colectivităţii din care face parte, de la nivelul comunităţii locale până la cel al naţiunii. El nu poate fi cu adevărat competent politic decât în măsura în care este competent şi moral. 

Reforma învăţământului românesc a introdus politici şi practici educaţionale care sunt orientate pe baza unor principii ce vizează : corelarea învăţământului cu evoluţia sistemului economic şi legislativ, optimizarea raporturilor dintre educabili şi piaţa muncii, egalizarea şanselor la un învăţământ deschis, diversificat şi modern, care să definească bazele unei educaţii permanente-cerinţă fundamentală a societăţii democratice prezente.

Plecând de la afirmaţia lui J.A.Comenius care spunea că : „Întreaga viaţă este o şcoală” şi a lui N. Iorga ce susţinea că: „învăţat este omul care se învaţă necontenit pe sine şi învaţă necontenit pe alţii”, predarea-învăţarea noţiunilor cu conţinut juridico-civic promovează o educaţie permanentă, prin care elevii învaţă să fie receptivi la schimbările cerute de factorii politico-economico-legislativi prezenţi şi viitori, să participe activ şi responsabil la „viaţa cetăţii”, să acceseze şi  să utilizeze frecvent termeni ca: „democraţie, drepturi şi libertăţi,domnia legii, reprezentativitate, putere legislativă, executivă, judecătorească, guvernare, electorat, vot”, etc., oferindu-se astfel ca subiecţi direcţi la progresul social prin autonomia lor intelectuală şi moral-civică. 

Predarea disciplinelor menţionate mai sus devine mult mai eficientă atunci când elevii simt că au un rol important în procesul de învăţare. Aşa cum o democraţie puternică are nevoie de cetăţeni bine informaţi şi activi, capabili şi dispuşi să participe la viaţa societăţii şi o clasă cu activitate eficientă dintr-o şcoală democratică presupune elevi care sunt interesaţi şi implicaţi activ în procesul de învăţare (2).
Studiul drepturilor şi libertăţilor fundamentale ale omului reprezintă o necesitate a educaţiei contemporane, ce pune un accent major pe dimensiunea acţională a promovarii şi apărării acestora, prin exersarea în diferite contexte a competenţelor, atitudinilor şi comportamentelor civice dobândite de către elevi, contribuind la accentuarea caracterului practic-aplicativ al proceselor de predare-învăţare-evaluare.

Participarea la acţiuni cu dimensiune publică sau la procesul decizional reprezintă indicatori importanţi ai civismului, ca şi participarea la viaţa comunităţii, care presupune însă competenţe ce trebuie formate şi dezvoltate. În acest scop, şcoala trebuie să pregătească tinerii în spiritul participării la viaţa comunităţii, a asumării responsabile şi eficiente a propriilor acţiuni şi a efectelor acestora. În planul activităţii didactice, pregătirea elevilor pentru participare publică directă presupune, în mod fundamental implicarea elevilor în situaţii de învăţare din şi prin experienţă (3).

Raportându-ne  la recomandarea Parlamentului European şi a Consiliului Uniunii Europene privind competenţele cheie din perspectiva învăţării pe parcursul întregii vieţi (2006/962/EC), care conturează, pentru absolvenţii învăţământului obligatoriu, un „profil de formare european” orientat pe formarea celor opt competenţe cheie: comunicare în limba maternă,comunicare în limbi străine,competenţe matematice şi competenţe de bază în ştiinţe şi tehnologii, competenţă digitală, competenţe sociale şi civice, competenţe antreprenoriale, spirit de iniţiativă şi exprimare culturală.

Astfel, disciplinele cu caracter civic pe care le abordăm contribuie la dezvoltarea competenţelor cheie pentru educaţia pe parcursul întregii vieţi şi înglobează un set de elemente ce stau la baza civismului :

· accentuarea dimensiunii practic-aplicative a activităţii de predare-învăţare-evaluare în care este implicat elevul;

· focalizarea cu privire la problematica participării cetăţeanului la viaţa publică prin implicarea în procesul de luare a deciziilor de interes public;

· exersarea drepturilor şi obligaţiilor omului şi ale  cetăţeanului în relaţie cu autorităţile publice;

· crearea unor situaţii de învăţare care facilitează implicarea elevilor în procesul decizional prin: vot, activitate de voluntariat, iniţierea în ceea ce priveşte activitatea în cadrul unor grupuri de interese sau campanii de advocacy, etc;

· utilizarea metodei învăţării prin proiecte, ca demers prioritar în învăţarea democraţiei.

Răspunzând aşadar la exigenţele impuse de noua concepţie europeană asupra finalităţilor educaţiei, procesul de predare–învăţare a noţiunilor cu conţinut juridico-civic au la bază valori şi atitudini, pe care le  promovează cum ar fi :

· respect faţă de drepturile omului şi demnitatea umană, respect faţă de Constituţie şi legi, precum şi disponibilitatea de a se angaja în activităţi care le susţin;

· toleranţă pentru indivizi şi grupuri care manifestă valori, opinii şi credinţe diferite;

· considerarea pluralismului ca o valoare principală a democraţiei;

· implicarea activă în viaţa politică şi societatea civilă;

· asumarea responsabilităţilor cetăţeneşti personale, politice şi economice;

Predarea-învăţarea elevilor în spiritul democraţiei autentice este determinată de angajarea într-un proces complex, îndelungat de formare atât a elevilor, cât şi a familiilor acestora pentru reuşita unei convieţuiri sociale pozitive prin practicarea unui stil de conducere democratic, sensibil la nevoile şi valorile cetăţenilor. În acest sens elevii vor opera cu numeroşi termeni privind etapele unui proces legislativ, al unei guvernări într-o societate democratică, a proiectării unor demersuri de urmat, prin care pot să reclame nerespectarea unor drepturi, a operării cu criterii valorice pentru evaluarea activităţilor instituţiilor democratice. 

             Necesitatea predării-învăţării Culturii Civice reprezintă  o parte esenţială a eforturilor unanime a celor care reprezintă instituţia educaţională şi este concepută pentru a le oferi noilor generaţii posibilitatea cunoaşterii drepturilor lor inalienabile, a mijloacelor de a le exercita şi apăra şi de a se implica direct la viaţa comunităţii prin respectarea legii. Nu este doar o lecţie predată la şcoală sau un subiect de o zi este un proces care le oferă tuturor cetăţenilor instrumentele necesare pentru a-şi trăi viaţa în securitate şi cu demnitate.

             Considerăm că pentru obţinerea unor rezultate bune în modelarea valorilor şi atitudinilor civice în rândul tinerilor trebuie să urmărim continuu prestaţia lor determinată de stimulii pe care îi creăm noi. Adică nu este suficient să le cerem să identifice anumite situaţii din viaţa cotidiană şi să aşteptăm răspunsurile lor, ci este absolut necesar să urmărim modul de abordare a situaţiei, de implicare în rol, cum recunosc caracteristicile specifice cazului respectiv, dar şi cum se confruntă în analizarea unor fapte sau evenimente civice prin comparare şi soluţionare.                                        

Cu alte cuvinte fiecare relaţionare dintre profesor şi elev are şi o componentă de evaluare, de analizare a impactului pe care îl are rolul nostru asupra acţiunilor elevului, a participării directe în actul educaţional (4). Deci, dacă dorim ca elevii să manifeste anumite sentimente, să cunoască anumite lucruri sau să participe activ la actul educaţional, trebuie să ne gândim cum arată ei că simt, că pot să realizeze un lucru, altfel spus să empatizăm cu trăirile lor, în aşa fel încât activitatea de predare-învăţare să devină optimă.                                                                     

                Experienţa la catedră  mi-a oferit şansa să aflu că  a fi profesor nu  este numai o şansă care presupune cunoştinţe şi abilităţi, ci şi un mod de viaţă, de existenţă, de valori moral-civice. Pentru atingerea acestor valori este necesară autodepăşirea, întrecerea subiectului cu el însuşi. Totodată, educaţia civică se constituie astfel într-o responsabilitate  a omului de la catedră, prin intermediul tuturor strategiilor didactice utilizate.

                 Sunt conştientă că toate aspectele competenţelor civice preyentate mai sus nu acoperă, dar toate sunt componente ale conduitei civice, pe care sperăm să o manifeste elevii noştri, în condiţii reale, în confruntările vieţii de adult.           

                În acelaşi timp se înţelege, că trebuie să colaborăm cu familia în orice context educaţional, astfel ca elevul să fie privit în integralitatea sa, iar orientarea educaţiei civice, să se facă prin şi pentru drepturile omului, educaţia bunului cetăţean, educaţia referitoare la lege şi aplicarea ei respectând principiile  unui stat democratic în care trebuie să trăim indiferent de  presiunile şi nevoile sociale, politice, economice şi culturale. Totodată oferă oportunităţi directe elevilor, viitorilor cetăţeni activi de a monitoriza şi influenţa politica publică şi reprezintă cea mai competitivă formă de acumulare a cunoştinţelor, abilităţilor, perseverenţei necesare de a avea succes, altfel spus avant-premiera participării ca cetăţean adult la viaţa publică (5).

  Concluzionăm în final afirmând că, şcoala este o mică societate, o  societate a elevilor şi a profesorilor, un loc unde se poate practica civismul, un loc unde trebuie să se asigure nu numai un bagaj sporit de cunoştinţe, dar şi formarea unor mentalităţi noi, democratice, europene, prezente în paginile acestei lucrări.

